b"\n_START_ARTICLE_\nF\xc3\xb8dselsdag\n_START_PARAGRAPH_\nEn f\xc3\xb8dselsdag er den dag i \xc3\xa5ret, hvor en person er f\xc3\xb8dt, hvilket ikke m\xc3\xa5 forveksles med en persons f\xc3\xb8dselsdato, der er den dato personen f\xc3\xb8dtes (angivet ved dag, m\xc3\xa5ned og \xc3\xa5r). F\xc3\xb8r 1814 var det ikke dagen for f\xc3\xb8dslen, der blev opf\xc3\xb8rt i kirkeb\xc3\xb8gerne \xe2\x80\x93 det var kun d\xc3\xa5bsdagen._NEWLINE_I mange kulturer er der tradition for at festligholde f\xc3\xb8dselsdagen hvert \xc3\xa5r med s\xc3\xa6rlig fokus p\xc3\xa5 'runde' f\xc3\xb8dselsdage. Der er tale om rund f\xc3\xb8dselsdag, n\xc3\xa5r alderen er delelig med tallet ti. Runde f\xc3\xb8dselsdage fejres ofte med en st\xc3\xb8rre fest. Ved 100-\xc3\xa5rs f\xc3\xb8dselsdage er der tradition for et festtelegram fra HM Dronningen. 'Halvrunde' f\xc3\xb8dselsdage er \xc3\xb8vrige tal delelige med 5.\n_START_SECTION_\nSkud\xc3\xa5r\n_START_PARAGRAPH_\nI skud\xc3\xa5r er det den 24. februar, som er skuddag, hvilket betyder, at den 24. skydes ind. S\xc3\xa5 har man f\xc3\xb8dselsdag den 29. februar i skud\xc3\xa5r, vil man altid have f\xc3\xb8dselsdag den 28. februar, er man f\xc3\xb8dt den 28., bliver det til den 27. osv., men det praktiseres ikke normalt. Har man f\xc3\xb8dselsdag p\xc3\xa5 selve skuddagen (den 24.), vil man reelt kun hvert 4. \xc3\xa5r kunne fejre sin f\xc3\xb8dselsdag p\xc3\xa5 den rigtige dato. I praksis holder de fleste dog deres f\xc3\xb8dselsdag p\xc3\xa5 det dato-tal, som man er f\xc3\xb8dt p\xc3\xa5 \xe2\x80\x93 s\xc3\xa5 er man f\xc3\xb8dt den 25. i et skud\xc3\xa5r, fejres det ogs\xc3\xa5 den 25. alle andre \xc3\xa5r.\n_START_SECTION_\nOprindelse\n_START_PARAGRAPH_\nTraditionen med at fejre f\xc3\xb8dselsdag er opst\xc3\xa5et efter reformationen i 1536, hvor Martin Luther br\xc3\xb8d med katolicismen, og dermed fejring af navnedag der ofte var forbundet med en katolsk helgen, som dagen havde navn efter. F\xc3\xb8dselsdagstraditionen blev af kongefamilien bragt til Danmark i 1600-tallet og spredtes sig til adelen. I begyndelsen af 1800-tallet blev den almindelig blandt borgerne som en anledning til at samle familien.\n_START_SECTION_\nTraditioner ved f\xc3\xb8dselsdage\n_START_PARAGRAPH_\nI mange lande forbindes f\xc3\xb8dselsdage med gavegivning. I den danske kultur fejres f\xc3\xb8dselsdage ofte med festm\xc3\xa5ltid, f\xc3\xb8dselsdagssang, f\xc3\xb8dselsdagslys og -flag. Andre kulturer fokuserer ikke s\xc3\xa5 meget p\xc3\xa5 f\xc3\xb8dselsdagene. I katolske kredse er det mere navnedagen, der fejres, mens andre \xe2\x80\x93 f.eks. Jehovas Vidner \xe2\x80\x93 slet ikke fejrer f\xc3\xb8dselsdagen."